Julius wil met soldate vergaderJulius Malema Die minister van verdediging het na bewering ŉ dringende vergadering belê nadat dit bekend gemaak is dat die geskorste ANC-jeugliga-leier Julius Malema vandag lede van die weermag sal toespreek. Floyd Shivambu, geskorste woordvoerder van die jeugliga, sê soldate het Malema versoek om hulle toe te spreek en na hulle besware en eise te luister. Shivambu sê die soldate word glo gedreig met ontslag en kla oor hulle salarisse. Beeld berig intussen dat Nosiviwe Mapisa-Nqakula, minister van verdediging, gesê het dat sy nie sal toelaat dat Malema die weermag destabiliseer nie. Dit kom nadat Malema die afgelope twee weke duisende mynwerkers aangevuur het om stakings te hou tot daar aan hul eise voldoen word. Die departement van verdediging het gewaarsku dat daar ernstige gevolge sal wees vir die soldate wat die vergadering met Malema bywoon aangesien daar nie toestemming gegee is vir die vergadering nie.